Ձեռնարկի կազմակերպիչ յանձնախումբի անունով ներկաները ողջունեց Վիքի Մարաշլեան, որ շնորհակալութիւն յայտնելով մասնակիցներուն իրենց ներկայութեան համար, ընդգծեց ՀՕՄի մարդասիրական ծրագիրներու կարեւորութիւնը եւ ըսաւ. «… Այն մարտահրաւէրները, որ մարդկութիւնը կը դիմագրաւէ համայն աշխարհի վրայ, կը վերահաստատեն կազմակերպութեան մը իմաստն ու անհրաժեշտութիւնը, ինչպիսին է աւելի քան 100 տարիներ առաջ հիմնուած մեր կազմակերպութեան՝ ՀՕՄի պարագան։ Հասարակութիւնը բարելաւելու մեր կազմակերպութեան ձգտումը երբեք կանգ չառաւ, այլ ընդհակառակը շարունակեց աճիլ, ծաղկիլ ու զարգանալ»։ Ապա, շնորհակալութիւն յայտնելով ներկաներուն իրենց քաջալերական մասնակցութեան համար շարունակեց ըսելով՝ «Մեր զօրակցողներու ամբողջական հաւատքին եւ վստահութեան շնորհիւ, մենք համոզուած ենք, որ պիտի շարունակենք Հայ Օգնութեան Միութեան լայնածաւալ ծրագիրները եւ մարդասիրական նպատակները։ Վստահ եղէք, որ մենք կը ճանչնաք ձեզմէ իւրաքանչիւրը եւ ձեր գնահատելի աջակցութիւնը մեր կազմակերպութեան նկատմամբ»։